Greșelile se plătesc! O femeie de 78 de ani, din Denver, va primi despăgubiri în valoare de 3,76 milioane de dolari (2,9 milioane de lire sterline), după o gafă a poliției.
Casa femeii a fost percheziţionată de poliţie, care se afla în căutarea unei maşini furate, în urma unei erori a aplicației Find My iPhone, scrie BBC.
Ruby Johnson a fost obligată să părăsească locuința și să aștepte în mașina de poliție, în timp ce era îmbrăcată doar într-un halat de baie.
Femeia a dat poliția în judecată, iar instanta a decis că i s-au încălcat drepturile constituționale. Ea va primi astfel 1,26 milioane dolari daune compensatorii și 2,5 milioane de dolari daune punitive.
Poliția din Denver a emis un mandat de percheziție a doua zi, după ce o camionetă ar fi fost furată din parcarea unui hotel.
Proprietarul vehiculului, care era cazat la hotel, a declarat poliției că în maşină se află șase arme de foc, inclusiv o pușcă tactică în stil militar, două drone, 4.000 de dolari în numerar și un iPhone 11 vechi, potrivit NBC News.
El le-a mai spus oficialilor că a folosit aplicația Find My iPhone pentru a localiza telefonul, iar acesta se află în apropierea locuinței lui Ruby Johnson.
Doi ofițeri de poliție au folosit informațiile pentru a obține un mandat de percheziție, care a fost aprobat de biroul procurorului din Denver.
Ei au mers la domiciliul femeii, dar nu au găsit nimic. I-au spart însă ușa garajului, au spart o păpușă de colecție și au distrus casa, a spus aceasta.